OD LIPNJA ove godine vozači će na benzinskim postajama u Hrvatskoj i cijeloj Europskoj uniji imati uvid u prosječne cijene goriva na 100 kilometara, za Index su rekli iz Ministarstva mora, prometa i infrastrukture.

Tako nalaže Direktiva EU, a u hrvatskom Ministarstvu mora, prometa i infrastrukture objašnjavaju da će na benzinskim postajama biti prikazana cijena izražena u kunama na 100 km za svako gorivo.

Radi se o europskom projektu

U Ministarstvu navode da je u okviru europskog projekta "Usporedbe cijena goriva" razvijena metoda za izračun cijena različitih vrsta goriva na 100 km. A taj izračun dobiva se na temelju prosječne potrošnje goriva najprodavanijeg novog automobila u segmentu.

Tekst se nastavlja ispod oglasa

"Cilj ovog projekta, kao i same Direktive je korisnicima motornih vozila na alternativna goriva omogućiti pristup odgovarajućim, dosljednim i jasnim informacijama o onim motornim vozilima koja je moguće redovito puniti individualnim vrstama goriva uvedenima na tržište ili ih napuniti na mjestima za punjenje", kažu iz ministarstva.

Ističu kako time neće doći do promjene cijena goriva na tržištu, već će se korisnicima vozila omogućiti indikativna usporedba cijena na prijeđenih 100 km najprodavanijih primjeraka automobila po segmentima, a koji upotrebljavaju različita goriva (kn/100 km).

"Rezultati pilot projekta pridonijet će odabiru optimalnog prikaza cijene goriva na razini Europske unije, koji će se zatim implementirati kroz zakonodavstvo do lipnja tekuće godine", zaključuju iz ministarstva.